**Príloha 4**

**Veda, výskum, vzdelávanie, poradenstvo a informatika**

**1. Veda, výskum, vzdelávanie a poradenstvo v poľnohospodárstve a potravinárstve**

V roku 2016 rezort Ministerstva pôdohospodárstva a rozvoja vidieka SR riešil projekty výskumu a vývoja so zameraním na poľnohospodárstvo a potravinárstvo prostredníctvom Národného poľnohospodárskeho a potravinárskeho centra ako priamo riadenej príspevkovej organizácie výskumu a vývoja. Charakteristika projektov vychádzala z potrieb riešiť niektoré problematiky v dlhšom časovom intervale ako jeden rok. Strategickým cieľom bolo vytvoriť, získať a uplatniť nové poznatky pre realizáciu trvalo udržateľného rozvoja výkonného multifunkčného, environmentálne orientovaného a konkurencieschopného slovenského pôdohospodárstva v podmienkach Európskej únie a svetového agrárneho trhu. V konečnom dôsledku to pre rezortnú vedecko-výskumnú základňu znamená v rámci vedeckovýskumnej činnosti zabezpečiť prenos vedeckých poznatkov inovačného charakteru do pôdohospodárskej praxe.

Finančné prostriedky v roku 2016 boli rozdelené na dve skupiny výdavkov: účelová forma podpory výskumu a vývoja a inštitucionálna forma podpory výskumu a vývoja.

**Rezortné projekty výskumu a vývoja:** Tabuľka 1

|  |  |  |  |  |
| --- | --- | --- | --- | --- |
| **Názov organizácie výskumu a vývoja** | **Inštitucionálna forma v €** | **Účelová forma v €** | **Spolu čerpané finančné prostriedky na vedu v €** | **Počet projektov riešených a financovaných v rámci účelovej formy** |
| Národné poľnohospodárske a potravinárske centrum | **1 481 947** | **1 787 728** | **3 269 675** | **15** |

Prameň: MPRV SR

**Mimorezortné projekty výskumu a vývoja**

**Národné poľnohospodárske a potravinárske centrum** Tabuľka 2

|  |  |  |  |
| --- | --- | --- | --- |
| **Projekty Rámcových programov EÚ** | **Projekty z Operačného programu Veda a výskum** | **Projekty Agentúry na podporu výsk. a vývoja** | **Ostatné úlohy a projekty** |
| Názov Rámcového programu | Čerpané finančnéprostr. v € | Počet proj. | Názov Operačného programu | Čerpané finančnéprostr. v € | Počet proj. | Čerpané finančné prostr. v € | Počet proj. | Druh projektu | Čerpané finančné prostr. v € | Počet proj. |
| 7. RP (SPICED) | 34 537,20 | 1 | Výskum a vývoj | 299 572,16 | 6 | 1 074 986,26 | 44 | Nórsky fin. ech. | 36 250,99 | 1 |
| Horizont 2020 BIOSKOH | 142 425 | 1 |  |  |  |  |  | COST | 0,00 | 4 |
| Horizont 2020(BBEC 2016) | 75 000,00 | 1 |  |  |  |  |  | 2 a viac str. medz. spolup. | 361 045,04 | 9 |
|  |  |  |  |  |  |  |  | TESCO | 80 000,00 | 1 |
|  |  |  |  |  |  |  |  | PRV, PPA | 325 475,00 | 6 |
|  |  |  |  |  |  |  |  | Iné projekty | 214 510,34 | 7 |

Prameň: MPRV SR

**Najvýznamnejšie realizačné výstupy z rezortných projektov výskumu a vývoja za rok 2016:**

**Národné poľnohospodárske a potravinárske centrum**

* Vedecká monografia: Vplyv zaradenia prerušovacích plodín do dlhodobého pestovania pšenice letnej formy ozimnej. NPPC - VÚRV 2016, 85 strán, 100 výtlačkov. ISBN 978-80-89417-66-7.
* Monografia: „Komplexné zhodnotenie aktuálneho stavu poľnohospodárskych pôd senzitívneho územia Sereď – Šaľa s dopadom na riešenie pôdoochranných opatrení. NPPC – VÚPOP, 2016, 79 s. ISBN 978-80-8163-015-6.
* Metodika chirurgickej kanylácie tráviaceho traktu ošípaných ako modelových
zvierat pre humánnu výživu. NPPC – VÚŽV Nitra, 10 str.;
Metodická príručka „Manažment biotopov trávnych porastov“, vyd. NPPC-VÚTPHP Banská Bystrica, 2016, 80 s., ISBN 978-80-89800-10-0.
* Experimentálna vedecká štúdia zameraná na prežívanie Listeria monocytogenes počas doby trvanlivosti ovčej bryndze podľa Nariadenia komisie (ES) č. 2073/2005 z 15. novembra 2005 o mikrobiologických kritériách pre potraviny.

**Vzdelávanie**

Agroinštitút Nitra, štátny podnik ako rezortné vzdelávacie zariadenie Ministerstva pôdohospodárstva a rozvoja vidieka SR (ďalej MPRV SR) zabezpečuje ďalšie odborné vzdelávanie a odbornú prípravu pre široký okruh pracovníkov agrosektoru, zároveň zabezpečuje účinný a efektívny prístup k požadovaným informáciám a informačným zdrojom pre rezort pôdohospodárstva a rozvoja vidieka a spojenie rezortu s národným a medzinárodným prostredím prostredníctvom informačných služieb a IT riešení.

**Celoživotné vzdelávania – ďalšie odborné vzdelávanie**

V roku 2016 bolo zrealizovaných celkovo 153 vzdelávacích aktivít, ktorých sa zúčastnilo 4 440 osôb. V súvislosti s požiadavkami praxe, Programom rozvoja vidieka na programové obdobie 2014 – 2020 (ďalej PRV SR 2014 – 2020) a spoločnej poľnohospodárskej politiky (ďalej SPP) bolo z hľadiska druhovej odlišnosti zrealizovaných 42 rôznych vzdelávacích aktivít, pričom najviac opakovaní – 50, mali informačné semináre k aplikácii geopriestorovej žiadosti o platbu. Za roky 2012 – 2016 sa celkový počet realizovaných vzdelávacích aktivít postupne zvyšoval.

Tabuľka 3

|  |  |
| --- | --- |
|  | Rok |
|  | 2012 | 2013 | 2014 | 2015 | 2016 |
| Počet vzdelávacích aktivít | 58 | 68 | 71 | 84 | 153 |
| Počet vzdelávaných | 1 831 | 2 714 | 2 813 | 4 369 | 4 440 |

Prameň: MPRV SR

 Ponuka vzdelávacích aktivít reagovala na požiadavky PRV na programové obdobie 2014-2020. V rámci opatrenia 10 - Agroenvironmentálno-klimatické opatrenie bol realizovaný akreditovaný vzdelávací kurz v rozsahu 14 hodín, ktorého sa zúčastnilo 359 osôb. Pre mladých farmárov žiadajúcich o navýšenie priamej platby podľa § 12 ods. 2 Nariadenia vlády SR č. 342/2014 bol zrealizovaný akreditovaný vzdelávací kurz Základy podnikania a podporné opatrenia v agrosektore, ktorého sa zúčastnilo 96 mladých poľnohospodárov.

 Podľa Nariadenia vlády SR č. 735/2002 Z.z.v spolupráci s Agrárnou komorou Slovenska bol organizovaný akreditovaný vzdelávací kurz Ošetrovanie ošípaných, ktorý absolvovalo celkom 135 osôb.

 V spolupráci s MPRV SR, Národným poľnohospodárskym a potravinárskym centrom - Výskumným ústavom pôdoznalectva a ochrany pôdy a Pôdohospodárskou platobnou agentúrou SR boli organizované informačné semináre ku geopriestorovej žiadosti o podporu. Oslovených bolo 1 174 subjektov, preškolených bolo 872 osôb z 525 zúčastnených subjektov, čo v percentuálnom vyjadrení znamená, že informačných seminárov sa zúčastnilo 44,72 % z celkového počtu oslovených subjektov.

 Portfólio ponúkaných vzdelávacích aktivít reflektovalo na požiadavky agrárnej praxe, na výzvy vyhlásené PPA a na potreby v rámci SPP. V roku 2016 boli organizované odborné semináre k nasledovným témam:

* Identifikácia a registrácia zvierat, životné podmienky zvierat, počet účastníkov 83,
* Aplikácia zákona o pozemkových spoločenstvách, počet účastníkov 114,
* Aktuálne zmeny v oblasti pozemkového práva, počet účastníkov 151,
* Podmienky poskytovania priamych platieb pre rok 2016, počet účastníkov 151,
* Informačný seminár k podopatreniu 6.1 Pomoc na začatie podnikateľskej činnosti pre mladých poľnohospodárov, počet účastníkov 78,
* Hydromelioračné zariadenia ako neoddeliteľná súčasť agrorezortu, počet účastníkov 90,
* Školenie vodohospodárov, počet účastníkov 68,
* Nitrátová direktíva a zákon a hnojivách, počet účastníkov 73,
* Čo priniesol nový zákon o odpadoch, počet účastníkov 93,
* Pestovanie a spracovanie liečivých rastlín, počet účastníkov 21,
* Ekologické poľnohospodárstvo – vplyvy pôsobiace na kvalitu a efektívnosť rastlinnej výroby, počet účastníkov – 25,
* Včelárstvo – modul Základy chovu včiel, počet účastníkov 13.

 V rámci kurzov zameraných na odborné vzdelávanie, akreditovaných Ministerstvom školstva, vedy, výskumu a športu SR podľa § 9 ods. 2 zákona č. 568/2009 Z. z. o celoživotnom vzdelávaní a o zmene a doplnení niektorých zákonov, boli v roku 2016 realizované kurzy celkovo pre 324 osôb v týchto oblastiach:

* odborná príprava a aktualizačná odborná príprava na prácu s veľmi toxickými látkami a zmesami a toxickými látkami a zmesami, ktoré absolvovalo celkovo 222 osôb,
* odborná príprava a aktualizačná odborná príprava na prácu s dezinfekčnými prípravkami na profesionálne použitie a na prácu s prípravkami na reguláciu živočíšnych škodcov na profesionálne použitie, ktorej sa zúčastnilo 44 osôb,
* odborná príprava potrebná na vydanie povolenia na prevádzkovanie liehovarníckeho závodu na pestovateľské pálenie, ktorej sa zúčastnilo 58 osôb.

 Odbornú spôsobilosť v oblasti uvádzania prípravkov na ochranu rastlín v zmysle § 32 ods. 6 zákona č. 405/2011 Z. z. o rastlinolekárskej starostlivosti na základe poverenia MPRV SR č. 66/2012-100 zo dňa 16.1.2012 v roku 2016 získalo 367 vedúcich pracovníkov, 432 aplikátorov a 33 predajcov. Za rok 2016 sme realizovali v tejto oblasti 28 seminárov.

 V oblasti bezpečnosti a ochrany zdravia pri práci a v oblasti požiarnej ochrany sa vzdelávacích aktivít zúčastnilo celkovo 457 osôb. Vzdelávacie aktivity boli zamerané na nasledovné oblasti:

* Základná odborná príprava bezpečnostných technikov na základe oprávnenia Národného inšpektorátu práce SR č. VVZ-0229/09-01.2, počet absolventov – 33,
* Aktualizačná odborná príprava bezpečnostných technikov a autorizovaných bezpečnostných technikov na základe oprávnenia Národného inšpektorátu práce SR č. VVZ-0229/09-01.2, počet absolventov – 114,
* Základná odborná príprava technikov požiarnej ochrany na základe oprávnenia prezídia Hasičského a záchranného zboru č. 13/2015, počet absolventov – 46,
* Ďalšia odborná príprava technikov požiarnej ochrany na základe oprávnenia prezídia Hasičského a záchranného zboru č. 13/2015, počet absolventov – 97,
* Novela zákona č. 314/2001 Z.z. o ochrane pred požiarmi a protipožiarna bezpečnosť stavieb, počet účastníkov – 49,
* Príprava ku skúškam na autorizovaného bezpečnostného technika, počet účastníkov – 28,
* Ochrana zdravia pri práci, počet účastníkov – 20,
* BOZP v stavebníctve, počet účastníkov – 24,
* Dodržiavanie BOZP v poľnohospodárstve, počet účastníkov – 32,
* Sociálna legislatíva v doprave, počet účastníkov – 14.

 Počas medzinárodnej poľnohospodárskej a potravinárskej výstavy AGROKOMPLEX 2016 v spolupráci so Zastúpením Európskej komisie na Slovenku a internetovým portálom www.polnoinfo.sk bol pripravený a realizovaný 5. ročník Diskusných okrúhlych stolov. Návštevníci výstavy sa mali možnosť zapojiť do diskusie na nasledovné témy:

* Predsedáme Rade Európskej únie. Čo to znamená pre naše poľnohospodárstvo?
* Európske podpory. Našli sme kľúč k ich efektívnemu využitiu?
* Ekonomický efekt postavený na nových technológiách.
* Regionálne jem, Slovensko podporujem.
* Deň mladých farmárov.

 Ministerstvo školstva, vedy, výskumu a športu SR podľa § 9 ods. 2 zákona č. 568/2009 Z. z. o celoživotnom vzdelávaní a o zmene a doplnení niektorých zákonov udelilo Agroinštitútu Nitra akreditáciu vzdelávacieho programu ďalšieho vzdelávania s názvom: Pestovanie, spracovanie a využite konopy siatej, v rozsahu 15 hodín.

Graf 1 **Realizované vzdelávacie aktivity za rok 2016 podľa oblastí v závislosti od počtu zúčastnených osôb, v %**



Prameň: Agroinštitút Nitra

Vypracoval: NPPC - VÚEPP

**Poradenský systém v pôdohospodárstve**

Činnosť Centra pôdohospodárskeho poradenstva a celoživotného vzdelávania /CPPaCV/ sa v roku 2016 sústredila na plnenie úloh vyplývajúcich z Rámcovej zmluvy o spolupráci s MPRV SR na rok 2016 – „Odborné vzdelávanie a podpora poradenských služieb v pôdohospodárstve“ v nasledovných oblastiach:

* Spravovanie Poradenského systému v pôdohospodárstve v zmysle § 16e, ods. 2 zákona č. 211/2013 Z.z.,
* Tvorba a realizácia akreditovaných vzdelávacích programov a vzdelávacích modulov,
* V rámci nového programového obdobia 2014 -2020 implementácia Spoločnej poľnohospodárskej politiky a právnych predpisov do pôdohospodárskej praxe prostredníctvom odborného vzdelávania,
* Zabezpečenie odborných študijných materiálov, metodík a príručiek pre poradcov a tiež pre odbornú poľnohospodársku verejnosť,
* Koordinácia, rozvoj, aktualizácia a údržba informačného a komunikačného portálu Pôdohospodárskeho poradenského systému MPRV SR (www.agroporadenstvo.sk),
* Posilnenie vzdelávania a odbornej prípravy prepojenej s trhom práce v nadväznosti na hlavné témy a priority SK PRESS.

**Medzinárodné projekty**

 V oblasti medzinárodnej spolupráce boli v roku 2016 realizované nasledovné projektové aktivity:

 V rámci Erasmus + Programme KA2 VET pokračovala realizácia projektu **RESAVE** - RENEWABLE ENERGY SOURCES FOR AGRICULTURAL VOCATIONAL EDUCATION.

 Projekt je zameraný na vývoj interaktívnych vzdelávacích materiálov, ktoré umožnia spoznať rôzne problémy a príležitosti, týkajúce sa využitia obnoviteľných zdrojov energie a z toho vyplývajúce environmentálne a konkurenčné výhody, technické a technologické charakteristiky existujúcich zariadení a takisto poskytnú možnosť získať zručnosti, potrebné k realizácii energetického plánu podnikov, racionálneho manažmentu podnikov a súvisiacich poľnohospodárskych a lesníckych aktivít.

Partneri projektu sú:

* Turecko - Ardahan University
* Taliansko - CIA Umbria
* Slovensko - Agroinštitút Nitra
* Grécko - PASEGES
* Poľsko - Wroclaw University of Environmental and Life Sciences
* Nemecko – FNR

 Projekt **RURALITY**: RECOGNITION AND VALIDATION OF A CROSS COMPETENCE IN RURAL COMMUNITY DEVELOPMENT realizovaný v rámci ERASMUS + KEY ACTION 2: STRATEGIC PARTNERSHIPS, bol zahájený už v roku 2015. Predpoklad ukončenia – október 2017.

 Hlavným cieľom projektu je vývin vzdelávacích osnov pre nový odborný profil „Komunitný poradca v oblasti rozvoja vidieka v rámci Horizont 2020“ a manuálu pre podporu vzdelávacích aktivít v danej oblasti - rozvoj vidieka. Koordinátorom je španielska organizácia IRMA S.L.

 Partneri projektu:

* Španielsko - Fundacion Reserva de la Biosfera Alto Bernesga
* Španielsko - ADESPER
* Portugalsko - CoraNE
* Taliansko - CIA Toscana
* Bulharsko - INFOCENTER
* Turecko - Gaziosmanpasa University

 V roku 2016 boli schválené dva nové projekty: **AGRO-BASIC SKILLS** a **LIVING HERITAGE.** Oba sa začali realizovať v októbri 2016 s predpokladaným ukončením v októbri 2018.

 Hlavným cieľom projektu **AGRO-BASIC SKILLS** je vývin vzdelávacích materiálov, zameraných na praktické využitie postupov ekologického poľnohospodárstva v záhradkárstve a v rámci voľno-časových aktivít.

Ďalšie ciele:

* Rozvíjať kompetencie v neformálnom vzdelávaní,
* Podporovať rozvoj celoživotného vzdelávania,
* Zapojiť najzraniteľnejšie sociálne skupiny v rámci neformálneho vzdelávania: dospelí bez základného vzdelania, marginalizované skupiny, ženy na vidieku, dôchodcovia,
* Ponúknuť v rámci neformálneho vzdelávania dospelých aktivity, ktoré vytvoria dospelým nad 60 rokov podmienky pre aktívne starnutie, pre trávenie voľného času, terapeutické aktivity a získavanie nových vedomostí,

 Partneri projektu:

* Španielsko - IRMA SL
* Taliansko - CO&SO Empoli
* Portugalsko - CoraNE
* Bulharsko - InfoCENTER
* Grécko - AEGEAS EKPAIDEFTIKI

 Projekt **LIVING HERITAGE** je projekt strategického partnerstva inovácií v rámci školského vzdelávania, realizovaný 7 partnermi z 5 krajín.

 Hlavnou prioritou je podpora učiteľských profesií prostredníctvom návrhu inovatívnych metód a nástrojov, ktoré pomôžu prelomiť bariéry v procese výučby a učenia o kultúrnom dedičstve vo všeobecnosti, so zameraním najmä na európske dedičstvo. Priamymi príjemcami sú pedagógovia v oblasti formálneho a neformálneho vzdelávania.

 Tematické oblasti:

1. Archeologické dedičstvo.
2. Historicko-umelecké dedičstvo.
3. Ľudová architektúra.
4. Etnografické dedičstvo.
5. Nehmotné kultúrne dedičstvo.

 Ciele projektu:

* Podporiť profesionálny profil pedagógov v oblasti formálneho a neformálneho vzdelávania,
* Podporovať pedagogickú činnosť učiteľov prostredníctvom peer vzdelávacích metód,
* Návrh osnov, metodiky a inovatívnych vzdelávacích materiálov pre šírenie vedomostí ohľadne kultúrneho dedičstva, najmä s cieľom uľahčiť výučbu v znevýhodnených vidieckych oblastiach, výučbu slabších študentov, v skupinách žiakov s vysokou rozmanitosťou a/alebo školách s problémami s predčasným ukončením školskej dochádzky,
* Podpora európskeho dedičstva prostredníctvom školského vzdelávania s využitím IKT nástrojov.

 Partneri projektu:

* Španielsko - Diputación de Palencia
* Taliansko - ERVIMA
* Portugalsko - CoraNE
* Estónsko - Siksali Arendusselts
* Grécko - AEGEAS EKPAIDEFTIKI
* Španielsko – ADESPER

 **Agroinštitút Nitra, štátny podnik** v roku 2016 v rámci činnosti Centra informačných služieb a technológií, zabezpečoval plnenie úloh rezortu pôdohospodárstva a rozvoja vidieka pri poskytovaní informácií laickej i odbornej verejnosti prostredníctvom prevádzky aktualizovaných internetových stránok. Ďalej plnil úlohy súvisiace so zabezpečením účinného a efektívneho prístupu k informáciám a informačným zdrojom pre rezort pôdohospodárstva a rozvoja vidieka, úlohy vyplývajúce z medzinárodných záväzkov národného strediska AGRIS FAO (podpora prezentácie sivej literatúry a propagácia práce slovenských odborníkov, vedeckých a pedagogických pracovníkov v oblasti pôdohospodárstva, lesníctva a veterinárnej medicíny), úlohy vyplývajúce z poskytovania a výmeny vedecko-technických informácií vo vzťahu k FAO (Depozitná knižnica FAO), čím sprostredkovával informačné prepojenie rezortu s národným a medzinárodným prostredím.

**Celoživotné vzdelávanie zabezpečované Inštitútom vzdelávania veterinárnych lekárov v roku 2016**

Inštitút vzdelávania veterinárnych lekárov (ďalej len „IVVL“) ako vzdelávacie a kongresové zariadenie Ministerstva pôdohospodárstva a rozvoja vidieka SR aj v uplynulom období zabezpečoval najmä vzdelávanie veterinárnych lekárov v  súlade so zákonom č. 39/2007 Z. z. o veterinárnej starostlivosti v znení neskorších predpisov a v  zmysle vyhlášky Ministerstva pôdohospodárstva SR č. 480/2007 Z. z. o postgraduálnom vzdelávaní veterinárnych lekárov a ďalšom vzdelávaní zamestnancov orgánov veterinárnej správy a úradných veterinárnych laboratórií.

Hlavnou činnosťou IVVL v oblasti celoživotného vzdelávania bola realizácia Národného programu vzdelávania, v rámci ktorého boli prednášané témy navrhnuté jednotlivými odbormi ŠVPS SR.

V tejto oblasti IVVL zrealizoval 39 vzdelávacích aktivít pre 1 792 zamestnancov štruktúry ŠVPS SR. Obsahová náplň školení aktuálne reagovala na požiadavky výkonu všetkých odborných činností v oblastiach zdravia a ochrany zvierat, zahraničných vzťahov, dovozoch a vývozoch, hygieny krmív, ekológie a veterinárnej farmácie, hygieny produktov živočíšneho pôvodu, kontroly potravín rastlinného pôvodu, rýchleho výstražného systému, certifikácie a laboratórnej diagnostiky. Rozpis tém, počet školení a účastníkov, znázorňuje tabuľka č. 1, bod 1-5.

Všetky témy, ktoré odzneli na školeniach v rámci Národného programu vzdelávania boli prednášané na vysokej odbornej úrovni. Súčasťou viacerých školení boli aj porady jednotlivých odborov ŠVPS SR.

Okrem Národného programu vzdelávania zamestnanci štruktúry ŠVPS SR sa zúčastňovali aj na Ďalšom vzdelávaní, a to atestačnej prípravy 1. stupňa, ktorej sa zúčastnilo 37 frekventantov. Atestačnú skúšku 1. stupňa ukončilo v sledovanom roku 12 frekventantov a atestačnú skúšku 2. stupňa obhájilo pred skúšobným senátom 8 úradných veterinárnych lekárov.

IVVL realizuje vzdelávacie programy aj pre iných pracovníkov agropotravinárskeho rezortu, kde v rámci 44 vzdelávacích aktivít vyškolil 966 účastníkov (tab. 1, body 9 - 19). Ide o akreditované vzdelávacie programy ako:

- Ochrana zvierat pri preprave, kde v 13 termínoch, sa vyškolilo 289 účastníkov. Najväčší podiel tvoril modul „Podmienky prepravy domácich nepárnokopytníkov, hovädzieho dobytka, domácich oviec, domácich kôz a ošípaných“. Druhým frekventovaným tréningom bol modul „Podmienky prepravy domácich mačiek, domácich psov, iných cicavcov, vtákov, iných stavovcov a studenokrvných živočíchov“ a skupinu tohto programu uzatvára modul „Podmienky prepravy hydiny, domáceho vtáctva a domácich králikov“.

- Ochrana zvierat počas usmrcovania, v rámci Nariadenia vlády SR č. 432/2012 Z. z., kde bolo v troch turnusoch vyškolených spolu 70 osôb. Školenie bolo v moduloch „Párnokopytníky a nepárnokopytníky“ a „Hydina, domáce vtáctvo.“

- Ochrana zvierat používaných na vedecké účely, v súlade s Nariadením vlády SR č. 377/2012 Z. z., bolo vyškolených v troch termínoch spolu 149 osôb. Modulom „Navrhovanie a vykonávanie postupov a projektov“ sa vyškolilo 140 vedeckých pracovníkov a modulom „Starostlivosť o zvieratá“ 9 osôb stredoškolského personálu participujúceho na projektoch.

- Vzdelávacím programom Prevencia chorôb kopýt a paznechtov u koní, hovädzieho dobytka a ošípaných a modulom „Podkúvač“ boli vyškolení 3 jednotlivci, ktorí sú pripravení vykonávať korektúru a podkúvanie pravidelných, nepravidelných a patologických kopýt podľa správnych zásad ortopedického podkúvania. Tento rozsiahly kurz prebiehajúci v dvoch 10-dňových sústredeniach je realizovaný v spolupráci s Univerzitou veterinárskeho lekárstva a farmácie v Košiciach.

IVVL zabezpečoval aj iné odborné školenia:

- Funkčná úprava paznechtov - školenie absolvovalo 8 pracovníkov z poľnohospodárskych družstiev. Absolventi ovládajú úpravu paznechtu do jeho optimálnej formy a základné ošetrenie niektorých chorôb paznechtu, taktiež získali skúsenosti s posudzovaním krívania, zručnosti pri práci s fixačnou klietkou a základnými nástrojmi na úpravu a ošetrenie paznechtov. Aj pri tomto školení patrí vďaka UVLF za spoluprácu.

- Odchyt túlavých zvierat, v rámci ktorého sa vyškolilo v uplynulom roku v dvoch termínoch 61 pracovníkov na úrovni miest a obcí. Vzdelávaciu aktivitu vykonáva IVVL od roku 1992.

- Školenie poľovníkov o hygiene zveriny a ochrane zdravia ľudí, cieľom ktorého je získanie odbornej spôsobilosti na prvotné vyšetrenie zveri na mieste po ulovení so zameraním na hygienu zveriny a bezpečnosť potravín. V roku 2016 bolo v 4 termínoch vyškolených 91 osôb. V rámci preškoľovania vyškolených osôb po piatich rokoch sa uskutočnilo 7 preškolení s účasťou 206 osôb. Základná legislatíva vychádza z Nariadenia (ES) č. 853/2004 Európskeho parlamentu a Rady, ktorým sa ustanovujú osobitné hygienické predpisy pre potraviny živočíšneho pôvodu, ďalších nariadení EÚ, Vyhlášky MPRV SR č. 13/2012 a Metodického pokynu ŠVPS SR č. 10/2012.

- Minimálne pravidlá ochrany kurčiat chovaných na produkciu mäsa, v súlade Nariadením vlády č. 275/2010 a Zákonom o veterinárnej starostlivosti boli vyškolení 2 pracovníci hydinárskej firmy.

Špecializované senzorické laboratórium na IVVL v roku 2016 bolo poskytnuté UVLF pri praktickej výučbe 40 študentov v rámci senzorického hodnotenia produktov živočíšneho pôvodu.

Celkovo bolo zrealizovaných 83 vzdelávacích aktivít s počtom účastníkov 2 758. Podiel vzdelávacích aktivít znázorňuje graf 1.

Všetky vyššie uvedené vzdelávacie aktivity organizačne zabezpečovali traja pracovníci s vysokoškolským vzdelaním, vrátane riaditeľa organizácie. Z celkového počtu 15 zamestnancov k 31. 12. 2016, bol jeden zamestnanec na polovičný úväzok.

Realizácia vzdelávacích aktivít sa uskutočnila v požadovanom rozsahu a kvalite najmä vďaka 79 erudovaným lektorom z radov zamestnancov ŠVPS SR a jej podriadených organizácií, ktorí vykonávajú prednáškovú činnosť bez nároku na honorár. V oblasti vzdelávania pracovníkov agropotravinárskeho rezortu pôsobilo 20 lektorov. Za nezastupiteľnú činnosť v procese postgraduálneho vzdelávania vyjadrujeme všetkým lektorom, aspoň touto formou, úprimnú vďaku.

**Vzdelávacie aktivity organizované IVVL v roku 2016** Tabuľka 4

|  |  |  |  |
| --- | --- | --- | --- |
| **Por.č.** | **Názov vzdelávacej aktivity** | **Počet** **aktivít** | **Počet účastníkov** |
| **I. Celoživotné vzdelávanie zamestnancov organizácií ŠVPS SR** |
| **A: Národný program vzdelávania podľa odborných činností** |
| 1. | Zdravie a ochrana zvierat | 6 | 398 |
| 2. | Zahraničné vzťahy, dovozy a vývozy | 2 | 21 |
| 3. | Hygieny krmív, ekológie a veterinárnej farmácie  | 5 | 223 |
| 4. | Hygiena produktov živočíšneho pôvodu  | 8 |  561 |
| 5. | Kontrola potravín rastlinného pôvodu  | 8 | 533 |
| *Spolu: Národný program* | **29** | **1 736** |
| **B: Ďalšie vzdelávanie**  |
| 6. | Atestačná príprava 1. stupňa | 4 | 37 |
| 7. | Atestačná príprava 2. stupňa | 2 | 11 |
| 8. | Atestačná skúška 2. stupňa | 4 | 8 |
| *Spolu: Ďalšie vzdelávanie* | 10 | 56 |
| *Spolu A+B: Zamestnanci organizácií ŠVPS SR* | **39** | **1 792** |
| **II. Vzdelávacie aktivity pre ostatné cieľové skupiny** |
| 9. | Odchyt túlavých zvierat | 2 | 61 |
| 10. | Ochrana zvierat pri preprave  | 13 | 289 |
| 11. | Školenie poľovníkov o hygiene zveriny a ochrane zdravia ľudí | 4 | 91 |
| 12. | Skúšky poľovníkov | 9 | 86 |
| 13. | Preškolenie poľovníkov | 7 | 206 |
| 14. | Ochrana zvierat počas usmrcovania | 3 | 70 |
| 15. | Ochrana zvierat používaných na vedecké účely | 3 | 149 |
| 16. | Minimálne pravidlá ochrany kurčiat chovaných na produkciu mäsa | 1 | 2 |
| 17. | Atestačná skúška 1. Stupňa\* | - | 1 |
| 18. | Podkúvači | 1 | 3 |
| 19. | Funkčná úprava paznechtov | 1 | 8 |
| *Spolu: Ostatné cieľové skupiny*  | **44** | **966** |
| *Spolu: B - Ďalšie vzdelávanie* | **54** | **1 022** |
| **Spolu počet aktivít a počet účastníkov (A+B)k 31.12.2016** | **83** | **2 758** |

Poznámka:

 \*účastník mimo štruktúry ŠVPS SR v rámci bodu 7.

## Informatika

 **Ministerstvo pôdohospodárstva a rozvoja vidieka Slovenskej republiky**  v rámci celého rezortu pokračuje v koordinácii činností súvisiacich so zabezpečovaním povinností vyplývajúcich zo zákona č. 3/2010 Z. z. o národnej infraštruktúre pre priestorové informácie (ďalej len „NIPI“) a smernice Európskeho parlamentu a Rady 2007/2/ES, ktorou sa zriaďuje Infraštruktúra pre priestorové informácie v Európskom spoločenstve (ďalej len „INSPIRE“).

 V spolupráci s Úradom geodézie, kartografie a katastra Slovenskej republiky bol vypracovaný návrh projektu „Zabezpečenie leteckého meračského snímkovania a leteckého laserového skenovania územia SR a tvorby ortofoto produktov pre potreby verejnej správy“. Návrh projektu predpokladá, že v roku 2017 bude vykonané letecké meračské snímkovanie západnej časti územia SR, výsledkom čoho bude ortogotomozaika západnej časti územia SR dostupná celej verejnej správe od 01.04.2018. Ďalšie časti územia SR (stredná a východná časť) budú nasnímané v rokoch 2018 a 2019 s tým, že príslušné časti ortofotomozaiky budú dostupné od 01.04.2019 (stredná časť územia SR) a 01.04.2020 (východná časť územia SR).

V zmysle úloh Národnej koncepcie informatizácie verejnej správy Slovenskej republiky (NKIVS) bola pripravovaná koncepcia informatizácie informačných systémov za ministerstvo a podriadené organizácie rezortu.

**Agroinštitút Nitra, š. p.** v roku 2016 v rámci činnosti Centra informačných služieb a technológií, zabezpečoval plnenie úloh rezortu pôdohospodárstva a rozvoja vidieka pri poskytovaní informácií laickej i odbornej verejnosti prostredníctvom prevádzky aktualizovaných internetových stránok. Ďalej plnil úlohy súvisiace so zabezpečením účinného a efektívneho prístupu k informáciám a informačným zdrojom pre rezort pôdohospodárstva a rozvoja vidieka, úlohy vyplývajúce z medzinárodných záväzkov národného strediska AGRIS FAO (podpora prezentácie sivej literatúry a propagácia práce slovenských odborníkov, vedeckých a pedagogických pracovníkov v oblasti pôdohospodárstva, lesníctva a veterinárnej medicíny), úlohy vyplývajúce z poskytovania a výmeny vedecko-technických informácií vo vzťahu k FAO (Depozitná knižnica FAO), čím sprostredkovával informačné prepojenie rezortu s národným a medzinárodným prostredím.

V súlade s požiadavkami MPRV SR bola zabezpečená nepretržitá prevádzka, zálohovanie, spracovanie a aktualizácia internetových stránok ministerstva www.land.gov.sk, Značky kvality SK, Politiky kvality, projektu Školské ovocie, Registra zverejňovania ponúk prevodu vlastníctva poľnohospodárskeho pozemku, budovanie, technologická údržba a aktualizácia obsahu informačných nástrojov rezortu – Agrofórum a Agrokatalóg. Podľa pokynov a požiadaviek pracovníkov MPRV SR boli pravidelne vykonávané aktualizácie internetových stránok v požadovanom čase a kvalite, bol zabezpečený webhosting, registrácia domén, zálohovanie, zabezpečená komunikácia na internete  a Govnete a mnohé iné úkony súvisiace s efektívnou prevádzkou internetových stránok.

V zmysle zabezpečenia úloh vyplývajúcich z medzinárodných záväzkov Agroinštitút Nitra, š. p. koordinoval prispievanie Slovenskej republiky do globálneho informačného systému pre poľnohospodársku vedu a technológiu AGRIS FAO. Za Slovenskú republiku sa v roku 2016 vyexportovalo do globálnej databázy AGRIS FAO 491 záznamov, ktoré boli spracované v Národnom stredisku, v Slovenskej poľnohospodárskej knižnici pri SPU Nitra, Slovenskej lesníckej a drevárskej knižnici pri TU Zvolen a na Ústave vedeckých informácií a knižnici Univerzity veterinárneho lekárstva a farmácie v Košiciach.

Depozitná knižnica FAO (ďalej len „DK FAO“) je unikátne špecializované knižnično-informačné pracovisko so zameraním na poľnohospodárstvo, výživu, potravinárstvo, lesníctvo a rozvoj vidieka. Plní úlohy vyplývajúce z poskytovania a výmeny vedecko-technických informácií vo vzťahu k FAO. V roku 2016 bol prírastok do fondu DK FAO 92 knižničných jednotiek a na konci roka fond obsahoval 2 301 publikácií. Všetky boli spracované podľa príslušných ISO noriem a pravidiel pre popis dokumentov a záznamy boli uvedené v prírastkovom zozname (tlačená a elektronická verzia) a v súbornom katalógu knižničného fondu rezortu pôdohospodárstva Agrokatalóg. V roku 2016 bolo do Agrokatalógu pridaných 933 nových záznamov a na konci roka obsahoval 90 279 záznamov.

Agroinstitút Nitra, š. p.zabezpečoval v roku 2016 spracovanie, prevádzku a aktualizáciu webovej stránky Pôdohospodárskej platobnej agentúry.

 **Štátna veterinárna a potravinová správa SR** (ďalej len „ŠVPS SR“)v roku 2016 opätovne pokračovala v riešení úloh na zabezpečenie informatizácie na všetkých stupňoch riadenia. ŠVPS SR sa tiež venovala zabezpečeniu plnej funkčnosti prenosu a spracovávania informácií, vývoju nových informačných systémov, rozvoju jednotlivých existujúcich informačných systémov a spracovávaniu informácií v rámci svojich kompetencií.

Vysoká pozornosť sa venovala  tvorbe nových užívateľských aplikácií a úprave a inovácii existujúcich užívateľských aplikácií z dôvodu promptného reagovania na požiadavky odborných útvarov, legislatívnych zmien a z dôvodu šetrenia financií.

Vysoké úsilie bolo zamerané najmä na nasledovné oblasti:

1. Správa aplikovaných IS z EU implementované v jednotlivých členských štátoch,
2. Aktívna účasť na pracovných skupinách EU v oblasti informačných systémov,
3. Správa aplikačných IS využívaných jednotlivými odbornými útvarmi ŠVPS SR a jej priamo riadených organizácií: CESKO1, CESKO2,VIS, KIČ, Nepovolený rybolov, Kontroly na ceste, Portál úradných kontrol, Intranetový Portál ŠVPS SR, ...
4. Správa a údržba SCCM 2012 R2 v prostredí ŠVPS SR, RVPS (40), HIS (3) a detašovaných pracoviskách v zmysle využívania licencií „software assurance“ k produktom spoločnosti Microsoft,
5. Metodické riadenie konfigurácií Firewallov a nastavení VPN ŠVPS SR a jednotlivých RVPS (40), HIS (3) a detašovaných pracovísk,
6. Správa databáz vedených a využívaných v jednotlivých IS,
7. Správa, údržba a inovácia webového sídla ŠVPS SR,
8. Správa, rozvoj, údržba a administrácia IS a serverov ŠVPS SR,
9. Správa, rozvoj, údržba a administrácia užívateľských desktopov ŠVPS SR,
10. Rozvoj a administrácia sietí a IS priamo riadených organizácií,
11. Obnova hardware a nových verzií software serverov a užívateľských desktopov,
12. Správa, údržba, tvorba a inovácia Intranetového Portálu ŠVPS SR s modulmi: Certifikácia, Podpora IT, Zásielky, Denník HIS, Prípisy, Rezervácia techniky, Správa kolegov, Krížové plnenie, Kobra, Rapid, Prevádzky, Cielené kontroly, ...

V uplynulom roku ŠVPS SR venovala opäť značné úsilie aj pri rozvoji veterinárneho informačného systému „VIS“, najmä v oblasti prepojenia s informačnými systémami diagnostických ústavov s cieľom on-line získavania výsledkov vyšetrení, ktorých uplatnenie je nevyhnutné na riešenie veterinárnych úloh na jednotlivých stupňoch riadenia.

V roku 2016 sa pokračovalo aj v uplatňovaní celoslovenského sieťového programu na kontrolnú inšpekčnú činnosť – „KIČ“ (produkt odboru informatiky ŠVPS SR) prostredníctvom virtuálnej privátnej siete „VPN“. V aplikácii KIČ sa priebežne aktualizovala a upravovala najmä časť evidencie právnych subjektov a prevádzkarní. Aplikácia bude aj naďalej rozvíjaná podľa požiadaviek užívateľov.

ŠVPS SR v tomto období tiež vykonala kompletnú rekonštrukciu svojho Intranetového Portálu, ktorý bol zmodernizovaný a doplnený o viacero informačných modulov využívaných najmä jej priamo riadenými organizáciami s cieľom zminimalizovať papierový tok informácií.

Za uplynulé obdobie sa tiež aktualizovali informačné systémy napr. IS Zásielky na evidovanie, vyhodnocovanie a kontroly súvisiace s bezpečnosťou potravín, upravil a aktualizoval IS Denník HIS na evidovanie a vyhodnocovanie zásielok dovážaných z tretích krajín, IS Nepovolený rybolov na evidovanie, kontrolu a vyhodnocovanie v oblasti nezákonného rybolovu.

ŠVPS SR venovala v uplynulom roku pozornosť aj vzdelávacím činnostiam najmä z oblasti veterinárneho informačného systému VIS a KIČ ako aj ďalším odborným IT aplikáciám a prebiehali školenia veterinárnych lekárov najmä v oblasti veterinárnej certifikácie – „TRACES“ a v oblasti potravinového dozoru – „KIČ“.

ŠVPS SR tiež trvale spolupracuje s plemenárskymi službami SR a MPRV SR pri úpravách a doplneniach software centrálnej evidencie hospodárskych zvierat „CEHZ“, aktívne sa podieľa na uplatnení a skvalitnení aplikácií EÚ a tiež má aj zástupcov pracovných skupín v komisiách EÚ.

V roku 2016 bolo tiež prioritou pokračovať v zabezpečení bezproblémového a bezporuchového informačného servisu pre celú ŠVPS SR a jej priamo riadené organizácie (40 RVPS a 3 HIS) na zabezpečenie všetkých ich činností závislých od informačných systémov. Táto úloha je veľmi komplexná a zahŕňa v sebe kompletnú starostlivosť o jednotlivé technické prostriedky – hardware a kompletnú starostlivosť o základné a aplikačné programové vybavenie - software jednotlivých užívateľov. Táto základná úloha predpokladá vytvorenie a zabezpečenie optimálneho pracovného prostredia z hľadiska informatiky pre každého odborného pracovníka ŠVPS SR a pracovníkov jej priamo riadených organizácií.

 **Pôdohospodárska platobná agentúra** (ďalej len „PPA“) pokračovala v rozširovaní a vylepšovaní vybraných funkcionalít aplikačného programového vybavenia Integrovaného administratívneho a kontrolného systému a Agrárneho informačného systému (ďalej len „IS AGIS“) s cieľom zefektívnenia pracovných činností a zníženia administratívnej záťaže PPA s dôrazom na implementáciu reformy Spoločnej poľnohospodárskej politiky na podmienky programového obdobia 2014 – 2020.  IS AGIS bol integrovaný s Centrálnym registrom včelstiev a s Centrálnym  elektronickým  priečinkom (ďalej len „CEP“) v oblasti administrovania licencií, ktorý je v správe Finančného riaditeľstva SR.

PPA zaviedla koncom roka 2016 automatizovaný systém vykonávania kontroly tzv. negatívnych činností, a to v maximálnej možnej miere svojpomocne, využitím existujúceho softvérového nástroja SAS. Podmienkou fungujúceho riešenia bolo taktiež zabezpečenie integrácie PPA na referenčný register Štatistického úradu SR, konkrétne na Register a identifikátor právnických osôb, podnikateľov a orgánov verejnej moci, ktorú zabezpečila sekcia IT PPA. Využívanie tohto nástroja predstavuje pre PPA výraznú úsporu, ktorá sa prejavila predovšetkým ako zníženie administratívnej záťaže, nakoľko pred zavedením tohto riešenia trvala kontrola 87 zamestnancom viac ako 27 dní, avšak po jeho zavedení vykonáva tých istých 87 zamestnancov kontrolu na vyselektovaných prípadoch necelých 6 hodín. PPA týmto nástrojom zároveň prijala významné opatrenie na zabezpečenie účinnej ochrany finančných záujmov EÚ, na kontrolu zákonnosti a správnosti operácií financovaných z fondov, ochranu proti podvodom a predchádzanie vzniku nezrovnalostí. Pred zavedením nástroja nebolo možné vykonať stopercentnú administratívnu kontrolu.

Impulzom k nasadeniu e-learningového portálu v PPA bolo zabezpečiť plnenie akreditačného kritéria Prílohy I. delegovaného nariadenia Komisie (EÚ) č. 907/2014 a riešenia problematiky podvodov v podmienkach PPA. Po zvážení všetkých vstupov sa PPA rozhodla pre e-learningový portál postavený na platforme Moodle. Nasadenie e‑learningového riešenia prebiehalo výlučne využitím interných ľudských zdrojov sekcie IT, vďaka čomu PPA nemusela vynaložiť dodatočné finančné prostriedky. Realizovaním elektronického vzdelávania PPA znižuje svoje náklady na organizovanie školení – nie je potrebné tlačiť študijné materiály, tie majú zamestnanci k dispozícii pri jednotlivých kurzoch; nie je potrebné cestovať kvôli absolvovaniu kurzu. Vyškolenie nových zamestnancov prostredníctvom e-learningového portálu je efektívnym riešením v súlade s Národnou koncepciou informatizácie verejnej správy 2016.

Serverová infraštruktúra v PPA je prevažne založená na softvérových riešeniach firmy Microsoft ako aj na iných technologických platformách. Pozostáva z dvoch identických fyzických HP Blade zostáv. Na blade serveroch PPA prevádzkuje 67 virtuálnych serverov technológiou Microsoft Hyper-V. Využívaním virtuálnych serverov PPA znížila finančné náklady na prevádzku a zároveň tým prispieva k zníženiu záťaže životného prostredia.

**Ústredný kontrolný a skúšobný ústav poľnohospodársky v Bratislave** (ďalej len „ÚKSÚP“) v roku 2016 zaznamenal predovšetkým výrazný posun v príprave a realizácii projektu informačného systému pre prípravky na ochranu rastlín (IS POR).

Vzhľadom na mnohé zmeny, ktoré sa týkali nielen legislatívneho rámca SR a EÚ, ale aj postupov a opatrení pri realizácii činností definovaných v projekte IS POR, bola v roku 2016 vypracovaná rozdielová analýza ako nový cieľový zámer projektu. Postupným revidovaním jednotlivých komponentov sa podarilo zacieliť aktivity pri budovaní systému predovšetkým na odbornú oblasť a procesy priamo spojené s autorizáciou a povoľovaním prípravkov na ochranu rastlín.

Jednotlivé moduly pre systém IS POR boli prepracované a doplnené v zmysle rozdielovej analýzy a záverov riadiacej komisie projektu. Dôraz v komunikačnom rozhraní sa položil predovšetkým na realizáciu prehľadného systému vyhľadávania registrovaných prípravkov na ochranu rastlín, ktorý bol realizovaný na rovnakej platforme ako samotný IS POR, aby sa zabezpečila lepšia previazanosť týchto celkov a nezávislosť od iných platforiem.

Do konca roka 2016 sa podarilo zabezpečiť ukončenie vývoja jednotlivých komponentov a zahájiť testovanie prostredia v definovanom prostredí. Zároveň bol vypracovaný zoznam zmien, ktoré bude potrebné uskutočniť na realizovaných moduloch. Úroveň dokončenosti systému vďaka tomu dosiahla 90% predpokladanej funkcionality.

 Vzhľadom na rastúcu potrebu komunikácie v elektronickej podobe a so zreteľom na komplexnú elektronizáciu služieb, ktoré ÚKSÚP poskytuje, sa v druhej polovici roku 2016 zahájil proces preverovania realizovateľnosti pripojenia jednotlivých pracovísk ÚKSÚP do rezortnej siete MPRV SR.

Zjednotenie hlasovej a dátovej infraštruktúry s MPLS/VPN sieťou MPRV SR má za cieľ priniesť v dlhodobom horizonte značnú úsporu prevádzkových aj investičných prostriedkov pri súčasnom zvýšení efektivity a produktivity práce zamestnancov ÚKSÚP. Okrem toho vytvorí možnosť centrálne manažovať a spravovať prístupy v oboch smeroch informačných tokov - teda na vstupe aj na výstupe, vrátane centrálneho manažmentu komunikačných bodov. Vďaka zvýšeniu prenosovej kapacity sa zároveň vytvoria podmienky pre integráciu a využitie plánovaných služieb dátových centier v štátnej správe.

 V roku 2016 sa naďalej pokračovalo s konsolidáciou prostredia IT. Realizoval sa projekt zjednotenia webovej prezentácie ÚKSÚP, za účelom jednotného prístupu k informáciám pre laickú aj odbornú verejnosť.

Z hľadiska efektívnosti využívania licencií prebehla v roku 2016 aktualizácia monitorovacieho nástroja tak, aby spĺňal aktuálne požiadavky v rámci štátnej správy a zároveň sa zrealizovali opatrenia na zvýšenie fyzickej bezpečnosti informačno – komunikačných technológií v zmysle požadovaných štandardov.

**Agentúra pre rozvoj vidieka, Nitra** (ďalej len „ARVI“) zhromažďuje, analyzuje a šíri informácie v oblasti rozvoja vidieka, zabezpečuje spätnú väzbu zodpovedným orgánom vo vzťahu k rozvoju vidieka, podporuje aktivity trvalo udržateľného, vyváženého sociálno-ekonomického rozvoja vidieckych sídiel, poskytuje poradenstvo potenciálnym a existujúcim podnikateľským subjektom, verejnému a neziskovému sektoru na vidieku k ich činnosti zameranej na rozvoj vidieka.

Pre obdobie implementácie Programu rozvoja vidieka SR 2014 – 2020 je ARVI definovaná ako hostiteľský orgán jednotky Národnej siete rozvoja vidieka SR (ďalej len „NSRV SR“).

K hlavným komunikačným a propagačným nástrojom NSRV SR vo vzťahu k beneficientom PRV SR 2014 - 2020 a ďalším aktérom rozvoja vidieka patrí webové sídlo (webová stránka) NSRV SR. V roku 2016 bolo jeho cieľom poskytovanie prehľadných informácií o činnosti NSRV SR, ako aj o implementácii PRV SR 2014 - 2020.

V roku 2016 pribudlo na stránke niekoľko noviniek, ktoré obohatili jej obsah a skvalitnili úroveň po informačnej stránke:

* sekcia EIP+ - poskytuje informácie o diskutovanej problematike Európskeho inovačného partnerstva (EIP), prezentuje ho i vo vzťahu k PRV SR 2014 - 2020.
* slider k Operačnému programu Rybné hospodárstvo 2014 - 2020 - sprostredkúva základné informácie o programovom dokumente MPRV SR s odkazom na webové sídlo MPRV SR.
* zložka „Registrácia konečných prijímateľov z PRV SR 2014 - 2020 pre opatrenia 4.1, 4.2, 6.4“ - informuje o povinnosti a postupe registrácie projektov z uvedených opatrení PRV SR 2014 - 2020.

 Webová stránka je priebežne aktualizovaná o informácie týkajúce sa aktivít NSRV SR, ktoré sú prepojené s ich prehľadným usporiadaním v rámci Kalendára akcií, ďalej o dôležité informácie z PRV SR 2014 - 2020, MPRV SR, PPA. Sú pridávané novinky pre MAS a VSP, ponuky na projekty spolupráce. Pre ešte rozsiahlejší komunikačný záber je na webovej stránke i odkaz na facebookový profil NSRV SR, na ktorom sú zverejňované bližšie informácie o aktuálnom dianí.

**Národné poľnohospodárske a potravinárske centrum**

V roku 2016 bola medzi **Výskumným ústavom pôdoznalectva a ochrany pôdy Bratislava** a spoločnosťou ArcGEO Informations System spol.s r.o. uzatvorená zmluva o úprave a rozšírení aplikačného programového vybavenia na platforme ArcGIS, účelom ktorej bola aktualizácia mapovej časti Pôdneho portálu a náhrada mapového serveru ArcMS  za nové moderné riešenie ArcGIS for server aktuálnej verzie.

 **Plemenárske služby Slovenskej republiky, š. p.** v roku 2016 uskutočnili test disaster recovery na serveroch Centrálnej evidencie hospodárskych zvierat (ďalej len „CEHZ“) a na základe výsledkov bol obmenený zálohovací software.

 Chovateľom hydiny bol sprístupnený on-line systém zasielania hlásení do databázy CEHZ (Winreg hydiny).

 V priebehu roka bola vykonávaná administrácia databázy CEHZ, operatívne sa riešili vzniknuté problémy, dolaďovala a zálohovala sa databáza CEHZ, taktiež sa dolaďovali a testovali podľa aktuálnych požiadaviek aj aplikácie „Prístup farmára“ a „Register hospodárskych zvierat“. Prebiehala kontinuálne registrácia chovov, samotných zvierat a ich presunov.

 **Kontrola úžitkovosti a kontrola dedičnosti hospodárskych zvierat**

 V priebehu roka 2016 bol zavedený denný systém spracovania dát v mliekovej kontrole úžitkovosti a jednotliví užívatelia (chovatelia) majú k dispozícii on-line výsledky do 24 po spracovaní vzoriek mlieka v Centrálnom laboratóriu mlieka. V súčasností databáza obsahuje milióny údajov o jednotlivých zvieratách, rodokmeňoch, kontrole úžitkovostí a kontrole dedičnosti. Výstupy z tejto databázy sú poskytované chovateľom, chovateľským zväzom a odbornej verejností.

 Výsledky z kontroly dedičností hovädzieho dobytka boli pravidelne zasielané do Interbull-u (International Bull Evaluation Service), v rámci ICAR-u (International Committee for Animal Recording) pre spracovanie medzinárodného genetického hodnotenia.

V roku 2016 pokračovali práce na projekte vývoja nového internetovo orientovaného informačného systému s názvom: „Plemenársky informačný systém - PLIS“ (www.plis.sk), ktorý rieši problematiku kontroly úžitkovostí, dedičnosti a reprodukcie hovädzieho dobytka, ošípaných, oviec a kôz. Jeho vývoj je realizovaný pre prostredie - Windows Server 2008, databáza - Microsoft SQL Server 2008 a aplikácia vzniká vo vývojovom prostredí Microsoft Visual Studio 2008.

V tomto roku bola stabilizovaná štruktúra celej databázy a programové chody pre pravidelnú migráciu dát z pôvodného prostredia, čo umožnilo využívanie voľnej zóny, ktorá ponúka voľne publikované informácie z kontroly úžitkovosti, dedičnosti, reprodukcie a hodnotenia podľa jednotlivých hospodárskych zvierat a rozšíriť zabezpečenú zónu pre ovce a kozy. Dáta sú zobrazované v prehľadných formulároch. Sú umožnené výbery, triedenia, grafy, generovanie reportov a ich export do dokumentov formátov – Excel/XLS a PDF. Boli analyzované a programované kontroly vstupov pre ostatné druhy HZ. Systém  PLIS ponúka svoje výstupy užívateľom v tlačenej forme a cez Internet priamo na počítači užívateľa, chovateľa. Do zabezpečenej zóny je možné vstúpiť len po prihlásení sa cez prihlasovacie meno a heslo.

 Počas celého roka 2016 bola využívaná stránka www.pssr.sk, ktorá bola priebežne aktualizovaná. Cez túto stránku je umožnený dominantný vstup do PLIS a CEHZ.

 **Agrokomplex národné výstavisko, š. p. , Nitra,** v roku 2016 v oblasti informatizácie inštaloval bezpečnostný kamerový systém do Slovenského poľnohospodárskeho múzea, rozšíril štruktúrovanú kabeláž a sieť WiFi v ďalších častiach areálu a priebežne realizoval výmenu výpočtovej techniky a periférií.

V oblasti softvérového vybavenia boli rozšírené funkcionality podnikového informačného systému SPIN o moduly Dashboard a Reporting - Charts.

S cieľom poskytovať lepšie služby návštevníkom a vystavovateľom bol inštalovaný systém platieb bankovou kartou vo vstupnom portáli a inovovaná internetová stránka.

 **Hydromeliorácie, š. p.** v roku 2016 pokračoval pri vykonávaní prípravnej fázy pre zabezpečenie realizácie projektu „Rekonštrukcie odvodňovacích kanálov“ financovaný z „Programu rozvoja vidieka SR 2014 – 2020“. Cieľom projektu sú realizácie rekonštrukcií vybraných odvodňovacích kanálov v správe štátneho podniku, ktoré budú slúžiť ako preventívne opatrenia zamerané na zníženie následkov pravdepodobných prírodných katastrof, nepriaznivých poveternostných udalostí a katastrofických udalostí.

Boli vykonané činnosti, ktoré boli zamerané na zabezpečovanie podmienok oprávnenosti pre podanie „Žiadosti o nenávratné finančné prostriedky“, prípravou zmlúv o poskytnutie „Nenávratný finančný príspevok“ a pripravované súťažné podmienky pre vyhlásenie verejného obstarávania na štyroch zhotoviteľov podľa jednotlivých projektových celkov (PC 1 až PC 4).

V roku 2016 Hydromeliorácie, š.p. zastupoval štát v konaní v zmysle zákona č.330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a  o pozemkových spoločenstvách v znení neskorších predpisov. Vykonával funkciu gestora činností súvisiacich s konaniami projektov pozemkových úprav (ďalej len „PÚ“), spolupracoval s orgánmi štátnej a verejnej správy, zhotoviteľmi projektov PÚ, spracovateľmi registrov obnovenej evidencie pozemkov (ďalej len „ROEP“) a vyjadroval sa k všeobecným zásadám funkčného usporiadania územia.

V roku 2016 Hydromeliorácie, š.p. aktualizoval a dopĺňal údaje o vybudovaných hydromelioračných zariadeniach do geograficko informačného systému (ďalej len „GIS“) štátneho podniku. Zabezpečoval aktualizáciu údajov z informačného systému katastra nehnuteľností (ďalej len „ISKN“), aktívne spolupracoval s Odborom informatiky MPRV SR o realizácii NIPI ako uceleného informačného systému rezortu.

Koncom roka sa podpísala dohoda, týkajúca sa vzájomnej výmeny priestorových údajov o riečnej sieti v správe Slovenského vodohospodárskeho podniku, š.p. a o hydromelioračných zariadeniach v správe štátneho podniku Hydromeliorácie, š.p. v rámci smernice INSPIRE – ANNEX – riečna sieť, na základe ktorej sa uskutočnila výmena vzájomných údajov.